ሪክ ማቻር ለድርድር አዲስ አበባ ገቡ
– የደቡበ ሱዳን የቀድሞ ምክትል ፕሬዚዳንትና አሁን ከመንግስት ጦር እየተዋጉ የሚገኙት ሪክ ማቻር ከአገሪቱ ፕሬዚዳንት ሳልቫ ኪር ጋር ፊት ለፊት ለመደራደር አዲስ አበባ ገቡ።ማቻር አርብ ከፕሬዚዳንት ኪር ጋር ከመገናኘታቸው በፊት ከኢፌዴሪ ጠቅላይ ሚኒስትር ሀይለማርያም ደሳለኝ ጋር ይወያያሉ።የምስራቅ አፍሪካ  የልማት  በይነ መንግስታት /ኢጋድ/ እንዳስታወቀው ሳልቫ ኪርና ማቻር በአዲስ አበባ  ፊት ለፊት የሚገናኙት  የኢፌዴሪ ጠቅላይ ሚኒስትርና  የኢጋድ የወቅቱ ሊቀመንበር ሀይለማርያም ደሳለኝ ባቀረቡት ግብዣ መሰረት ነው።የኪርና ማቻር የአርቡ ድርድር አምስት ወራት የሆነው ግጭት እንዲያበቃ ያስችላል  ተብሎ ታምኖበታል።ኢጋድ ለፋና  ብሮድካስቲንግ ኮርፖሬት በላከው መግለጫ  ድርድሩ ለደቡብ ሱዳን  ግጭት ዘላቂ የፖለቲካ መፍትሄ ለመስጠትም  የሚረዳ  ነው።ሁለቱ ወገኖች በተወካዮቻቸው በኩል ለወራት አዲስ አበባ  ላይ ሲደራደሩ ቆይተዋል።የተኩስ አቁም ስምምነት ቢፈራረሙም ግጭቱ ቀጥሎ በመቶዎች የሚቆጠሩ ሰላማዊ ሰዎች መሞታቸው ነው የሚነገረው።(ኤፍ.ቢ.ሲ.)